《舟中无事戏拟古乐府杂体遗意十八首 其二 结袜子》
明代·邓云霄

寒江一清深见底，壮士肝肠照秋水。隐隐风雷起铁锤，萧萧杀秋横千里。

感德轻将身命酬，抱关屠者更何求。一言不合辄投袂，说甚千金不掉头。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。